Ўсмирлик даврида мия чайқалиши асаб тизимига таъсир қилади\nСиэтл болалар шифохонаси педиатори Сара Крисманнинг таъкидлашича мия чайқалишини бошдан кечирган ўсмирларни депрессия белгиларига қараб тиббий текширувдан ўтказиш зарур.\nТажрибалар 12 ёшдан 17 ёшгача бўлган 36 000 нафар ўсмирлар ўртасида ўтказилди. Олиб борилган текширувлар натижасида уларнинг 2,7 фоизида миянинг чайқалиб лат ейиши, 3,4 фоизида руҳий зўриқиш (депрессия) кузатилди.\nКрисманнинг айтишича, доимий оилавий жанжаллар ва ижтимоий муаммолар гирдобида бўлган ўсмирларда депрессияга мойиллик юқори бўлган.\nШундай бўлсада, шифокорлар ўсмирларда руҳий ҳолатнинг бузилишига асосий сабаб турли жароҳатлар туфайли мия чайқалишидир, дейишга унчалик ҳам шошилмаяптилар. Чунки мия чайқалишидан кейинги даволаш жараёнида шифокорлар томонидан нотўғри ташхис қўйилиши ва даволашга нотўғри ёндашиш натижасида ҳам мияга шикаст етиши мумкин.\nКалифорния университети ўсмирлар ва болалар асаб касалликлари шифокори Жеффри Макснинг таъкидлашича олиб борилган тадқиқотлар 10 фоиз болаларда мия чайқалиши жароҳатидан сўнг сезиларли асоратлар фақат жароҳатдан 6 ой ўтгачгина ўз таъсирини кўрсатган. Бундай ҳолатда мия чайқалишини бошидан ўтказган болалар беъэтибор ва суст бўлиб қолишади. Улар ўз ҳис туйғулари, айниқса, ғазабларини жиловлашда қийналишади.


Довуд 6 қисм — Dilkashradio.com\nДовуд 6 қисм\nАссалому алайкум. Довуд катта қийинчиликлар, бошидан ўтган яхши ва ёмон саргузаштлар билан шоҳ бўлди. Муқаддас Каломга қарайдиган бўлсак, унинг ҳукмронлик даврида халқ доимо беҳавотир бўлган. Жанг бўлмаган, демоқчи эмасман. Аксинча унинг ҳукмронлиги даврида атрофдаги шоҳликлар Исроил халқини босиб олишга уринган. Аммо Довуд яхши шоҳ бўлиши билан бирга яхши жангчи ҳам эди. У ўз халқини қандай ҳимоя қилишни биларди. Ундан ташқари энг муҳими Худо Довудга ва Исроил халқига ғамхўрлик қиларди. Довуд фарзандлар кўрди. Унинг ўзи ҳам ота бўлди. Аммо у қандай ота бўлган. Унинг шу жиҳатига эътибор қаратайлик-чи. Довуд ҳали Ҳевронда бўлганида Худованд унга фарзандлар берди.\n«Довуднинг Хевронда туғилган ўғиллари қуйидагилардир: тўнғич ўғли – Йизриллик Охинавамдан туғилган Омнўн, иккинчиси – Кармиллик Наволнинг беваси Обигайлдан туғилган Хилов, учинчиси – Гашур шоҳи Талмайнинг қизи Маходан туғилган Абсалом, тўртинчиси – Ҳаггитдан туғилган Одониё, бешинчиси – Обидадан туғилган Шафатиё, олтинчиси – Довуднинг бошқа хотини Эглаҳдан туғилган Йитраём.» Довуд Исроилнинг душманларини мағлуб қилади ва кичик империянинг ҳукмдори бўлди. Лекин у ҳам урушга кетган қўшин лашкарбошисининг хотини Ботшева билан зино қилади. Бу қилмиши учун Худованд унинг бошига ва оиласи бошига кулфатлар келтирди. Масалан, Довуднинг ўғилларидан бири Омнўн ўгай синглиси Тамаранинг номусига тегади. Омнўнни эса вақти келиб ўгай акаси Абсалом ўлдиради. Нега? Нега Довуд хонадонида юз бериши мумкин бўлган бу хатоликларга йўл қўйди?\nХудованд уни фарзандлар билан баракалаган эди. У исроилнинг шоҳигина эмас ота ҳам эди. Унинг оталиги ҳақида Муқаддас Каломда кўп нарса ёзилмаган. Шоҳ бўлса ҳам ота эканини унутмаслиги лозим эди, деб ўйлайман. Болалар отасидан Худо ҳақида ўрганишлари, отасининг Худо билан муносабати қандайлигини кузатишлари, отасининг адолатли ва меҳрибон эканини ўз кўзлари билан кўриб, ҳис қилиб улғайишлари лозим. Аммо Довуд вазифасининг бу томонига унчалик эътибор қаратмаган кўринади. Акс ҳолда оиласида фарзандлар ўртасида низо ва қотиллик юзага келмаган кўринади. Унинг илк хатоси фарзандлар тарбиясида иштирок этмагани бўлса, иккинчи хатоси тўнғич ўғли Омнўн ўгай синглисининг номусига тегиб қаттиқ гуноҳ қилганида ҳам уни муносиб равишда жазоламагани эди. Учинчи ўғли Абсалом эса отасидан буни кутмаганди.\nУ отасининг адолатли жазосини кутганди. Албатта Довуд ўз ўғлини ўлдиролмасди, бироқ бу гуноҳни жазосиз ҳам қолдириш тўғри эмас. У Омнўннинг гуноҳига яраша қаттиқ жазо бериши ва шу билан бошқа фарзандларини ҳам гуноҳнинг оқибатидан қўрқишга ўргатиши лозим эди. Абсалом синглиси Тамаранинг азоблари учун ўч олиш мақсадида пайт пойлаб, Омнўнни ўлдирди. Довуд катта ўғлини муносиб жазоламаганини Абсалом, ўзига ва Тамарага бўлган эътиборсизлик деб билди. Агар Довуд фарзандларининг тарбияси ҳақида жиддий ўйлаганида ёшлигиданоқ уларга ҳам кўпроқ вақт ажратар, ҳар бирининг тарбияси ва характери қандайлигини билиб олган ва келажакда юз бериши мумкин бўлган кўнгилсизликларнинг олдини олган бўларди.\nИшаё 2 қисм\nПавлуснинг Эфес оксоколлари билан хайирлашуви\nБазалил ва Охолиёв


Собиқ боксчи ногирон оёғини даволатиш учун моддий ёрдамга муҳтож\n16 январ 2018, Тошкент вақти: 14:29\nФарғона вилояти Қўқон шаҳрида яшовчи 38 яшар Фарҳод Имомназаров 9 йил аввал жарроҳлик амалиётидан сўнг ногиронга айланган. Собиқ боксчи йигит оёққа туриши учун моддий кўмакка муҳтожлигини айтади. Фарҳоднинг айтишича, ҳиндистонлик шифокорлар 30 минг долларлик тиббий муолажа натижасида унинг юриб кетиши мумкинлигини айтишган.\nБир пайтлари тўрт мучаси соғ бўлган Фарҳод Имомназаровга 2006 йилда орқа мия шамоллаши ташхиси қўйилган.\nБоксчи йигит 2007 йилда ўтказилган жарроҳлик амалиётидан сўнг ногиронга айланганини айтади:\n- Менга орқа мияга сув йиғилган, шуни олиб ташласак, ҳаммаси жойида бўлади дейишди. Кейин мен операцияга розилик берганман. Операцияга юриб борганман оёғим билан. Операциядан кейин оёғим умуман ишламай қолган, -дейди Фарҳод.\nУнинг айтишича, уни операция қилган шифокор кейинчалик хорижга кетгани учун унинг шикоятини эшитадиган одам топилмаган.\nТўққиз йил давомида турли давлатларга бориб, шифокорлар билан учрашган Фарҳоднинг айтишича, ҳиндистонлик шифокорлар унинг оёққа туриб кетишига умид борлигини айтишган:\n- 4 май куни Ҳиндистонга бордим. Ҳиндистонлик доктор нерв ҳужайралари ухлаб қолган. Уларни жонлантириш учун 6 ойлик муолажа қилиш керак дейишди.. 6 ойга 30 минг долларга яқин пул керак экан. Буни Ўзбекистонда қилиш имкони йўқ. Ўзбекистонда тиббий аппаратлар йўқ. Ўзбекистон менга ёрдам бераяпти. Уй беришди, бир хонали. Кўчада қолдиришгани йўқ. Вақти келса, дори-дармонларимни олиб беришади. Лекин ҳозир чет элда даволатишга Ўзбекистоннинг имкони йўқ,- дейди Фарҳод Озодлик билан суҳбатда.\nСобиқ боксчи йигит Фарҳод Имомназаров\nНогиронга айланган собиқ боксчи йигит Ҳиндистонда даволаниши учун саҳоватпеша инсонлардан моддий ёрдам сўрайди:\n- Агар имкониятларингиз бўлса, қўлдан келганича, имконият даражасида ёрдам қилсаларингиз! Мани қўлимдан келгани сизларни дуо қилиш, яқинларингизнинг бахтига соғ бўлинглар! Сизларни дуо қиламан! Яхши бўлиб кетсам, хизматларингизда бўлай! Оғир ҳолатда қолганман ҳозир. Сизларнинг ёрдамингизга муҳтожман,- дейди Фарҳод Имомназаров.\nФарҳод Имомназаров билан суҳбат\nФарҳод Имомназаров Фарғона вилояти Қўқон шаҳри Истиқлол кўчаси 102-уй, 2-хонадонда яшайди.\nУнга ёрдам қўлини чўзиш ниятида бўлган саҳоватпеша инсонлар +998941357979 телефон рақами орқали Фарҳод Имомназаров (Farkhod Imomnazarov) билан боғланишлари мумкин.\nФарҳод Имомназаровнинг банк реквизитлари эса қуйидагича:


Литва ноқонуний мигрантларни ярим йилгача ҳибсда сақлаши мумкин\n19 май 2022, Тошкент вақти: 06:22\nЛитвадаги қочқинлар лагерида турган камерунлик муҳожирлар, 2021 йил июли\nЛитва президенти Гитанас Науседа ноқонуний мигрантлар билан боғлиқ инқирозли вазият юзага келиши муносабати билан хорижликларнинг ҳуқуқий мақоми тўғрисидаги қонунга тузатишларни имзолади. Бу ҳақда Delfi нашри хабар қилган.\nТузатишлар бошпана беришга оид илтимосномани кўриб чиқиш муддатини ўн кунга қисқартиради ва бошпана сўровчиларни биринчи инстанция суди қарори устидан апелляция тартибида шикоят қилиш ҳуқуқидан абадиян маҳрум қилади.\nБундан ташқари, агар бошпана сўровчи шахс Литвага ҳарбий ҳолат ва фавқулодда вазият шароитида ноқонуний келган бўлса, давлат уни олти ойгача ҳибсда сақлашга ва манзилгоҳ ҳудудини тарк этиш ҳуқуқини чеклашга ҳақли бўлди.\nНауседа ҳужжат инсон ҳуқуқлари нуқтаи назаридан қусурли эканини тан олган. Шундай бўлса-да, президентга кўра, Литва-Беларусь чегарасида мигрантлар билан юзага келган фавқулодда вазият манзарасида бирон-бир норматив ҳужжатсиз қолгандан кўра лоақал шунақа қонун бўлгани маъқул.\nЁзда Литва Беларусь ҳудуди орқали ЕИга қочаётган қочқинлар сони кескин кўпайганини маълум қилганди. Аксари мигрантлар Минскка Туркия ва Ироқдан келишган. ЕИнинг Frontex чегараларни қўриқлаш агентлиги Литва-Беларусь чегарасида ўз миссиясини жойлаштирган.\nЕвроиттифоқ мигрантлар оқимини ташкил қилиб, уларни ЕИ ҳудудига ноқонуний ўтказаётган тузилмаларга Беларусь ҳукумати ҳомийлик қилаётганини таъкидламоқда. Литва ҳукуматига кўра, Минск қочқинлардан Александр Лукашенко режимига қарши санкциялар жорий этган ЕИга сиёсий босим ўтказиш воситаси ўлароқ фойдаланяпти.\nЛукашенко фикрича эса, ЕИ санкциялар жорий этаркан, ўз манфаатларини ҳимоя қилишни талаб қилишга ҳаққи йўқ.


Дутор ва сурнай мақом йўллари - Intangible Cultural Heritage of Uzbekistan\nДутор ва сурнай мақом йўллари\nТартиб рақами: 02.01.04\nДутор (форсча - икки тор) – торли чертим мусиқа чолғуси, Марказий Осиё халқ (ўзбек, тожик, уйғур, туркман, қорақалпоқ)лари маданиятида кенг тарқалган. Ўзбек дутори мулойим, нафис ва ширали овози билан бошқа чолғулардан ажралиб туради.\nДуторнинг узун ва ингичка дастасига 13-17-та парда боғланади. Торлари иккита, ипак ипларидан ясалган. Ўзбекистонда дуторнинг локал турлари мавжуд – хоразм, фарғона, тошкент, бухоро, бойсун, қорақалпоқ, қашқар каби дуторлар (улар узунлиги, косахона, пардалар сони, торлари билан ажралиб туради). Ўзбек дуторлари Тановар (кварта), Муножот (квинта), Қўштор (унисон) созларига созланади. Анъанавий ижрочилик санъатида дутор ижрочилиги етакчи ўрин эгаллаган (кўпроқ аёллар орасида).\nХХ асрда Ўзбекистонда бир неча дутор ижрочилиги мактаблари ўзига хос мавқеи, услублари ва намояндалари билан машҳур бўлган (Тошкент, Андижон, Фарғона, Самарқанд, Хоразм). Дутор тарғиботчилари орасида М.Нажмиддинов, О.Рустамов, Қ.Мадраҳимов, А.Ваҳобов, Ф.Содиқов, М.Юнусов, Т.Алиматов, З.Обидов, О.Қосимов, А.Абдурасулов, С.Юсупов, Н.Болтаев, Шерозий, Н.Қулабдуллаев, А.Ҳамидов, М.Зиёева ва б. Дутор халқ ва мумтоз чолғу куйлари ва туркумлари ижро этилган, жумладан, Шашмақомнинг чолғу ва ашула йўллари, Фарғона-Тошкент мақом чолғу йўллари.\nХоразмда дутор мақом туркумлари ХIХ-ХХ асрларда кенг тарқалган бўлиб, "Хоразм танбур чизиғи"да олтита дутор мақоми – Зиҳий Наззора-Урганжий, Мискин, Раҳовий, Ироқий, Охёр, Чоки Гирибонлар ва уларнинг туркумий қисмлари ёзиб олинган. Манбаларга кўра (Хоразм мусиқий тарихчаси) ва амалиётда сақланган дутор мақом туркумларининг 11-таси келтирилада, ҳар бирининг таркибида 2-дан то 7-тагача қисмлари мавжуд – Ироқ, Чапандоз, Мўғилча, Навоий, Садри Ироқ, Ровий, Орази бом, Ташниз, Мажнун Дали, Охёр, Мискин, жумладан, Зиҳий Наззора-Урганжий мақоми таркибида – Зиҳий Наззора, Талқини Зиҳий Наззора, Таржиъбанди Зиҳий Наззора, Қаддим хамлиқи, Талқини Урганжий, Нақши Талқини Урганжий, Ийфори Талқини Урганжиий ёки Мискин мақом туркуми таркиби – Мискин, Талқини Мискин, Нақши Мискин, Ийфори Мискин (Ийфори – уфар маъносида). Ҳар бир мақом туркуми ўзига хос куйи, шакли, усуллари, куй ривожи, шеърий матнлари ва ижро услублари билан ажралиб туради. Дутор ёшлар орасида кенг тарқалган чолғу бўлиб, республика миқёсида дутор ижрочилиги бўйича танловлар мунтазам равишда ўтказилмоқда. Дутор ижрочилиги ва дутор мақом йўллари олий ва ўрта махсус ҳамда мусиқа мактаблари ўқув жараёнига киритилган, шу туфайли дастурлар ва ўқув қўлланмалар амалиётда жорий этилган.\nСурнай – пуфлама-дамли мусиқа чолғуси, Яқин ва Ўрта Шарқ халқлари маданиятида кенг тарқалган (сурнай, сырней, зурна ва ҳ.). Ўзбекистонда сурнай, метар, буламан номлари билан ҳамма ҳудудларда тарқалган. Овози анча кучли, баланд, диапазони икки октавадан кенг. Сурнайнинг икки тури тарқалган – Фарғона-Тошкент (мензураси кенгроқ, товуши майин ва нолали) ва Хоразм (мензураси нисбатан торлигидан товуши кескин ва чийилдоқ). Хоразмда сурнайдан ташқари буламан (кичик сурнайсимон) чолғуси тарқалган). Сурхондарёда сурнайнинг хили метар мавжуд. Сурнай ҳамда карнай, доира, ноғора чолғулари билан анъанавий байрамона-маросим ансамблни ташкил этади. Улар, асосан, очиқ ҳаво (майдон,кўча,ҳовлилар)да халқ сайиллари, байрамлари, тўй маросимлари, кўча томошалари (дорбозлар, қўғирчоқбозлар ва ҳ.)га жўр бўлган ҳолда амалий характер касб этади (сурнай ижрочилиги эркакларга мансуб). Сурнай дамли чолғу бўлиб, узликсиз нафас (қайтарма нафас ёки дам айлантириш Хоразмда) орқали ўзига хос ижро услублари ва усуллари билан ажралиб туради (шу туфайли Фарғона-Тошкент ва Хоразм услублари деб аталади). Халқ ва мумтоз чолғу йўллари ва туркумлари унинг репертуарини ташкил қилади. Айниқса, мақом чолғу йўллари сурнай ижрочилигида ҳам ўрин олган. Хоразмда машҳур бўлган "Хон чиқар" куйи сурнайчилар (таркибида сурнай ва буламан чолғулари) ансамбли томонидан ижро этилган бўлиб, унинг негизи Хоразм Наво мақомининг Сақили асосида шаклланган.\nФарғона водийсида сурнай мақом чолғу йўллари оммалашган бўлиб, тўй маросимлари ва халқ шодиёналарида сурнай чолғусида махсус ижро этилган. Бузрук, Наво, Дугоҳ, Сегоҳ, Ироқ, Уззол, Дугоҳи Ҳусайний, Мустахзод, Чоргоҳ, Яккахонлик, Беги Султон каби чолғу йўллари сурнай чолғусида талқин этилиб, ўзбек халқи орасида жуда ҳам машхурдир. Уларнинг ижодкорлари ўзбек бастакорлари ва етук сурнайчи-созандалари бўлишган. Сурнай мақом чолғу йўллари алоҳида асар ва туркум сифатида ижро қилинган – булар "Сурнай Навоси", "Сурнай Дугоҳи", "Бузрук – Бузрук савти", "Наво – Наво савти - Наво чархи 1-2", "Дугоҳ – Дугоҳ Ҳусайний – Дугоҳ уфари", "Сурнай Уззоли – Уззол савти – Уззол уфари", "Ироқ – Ироқ уфари – Ироқ дучаваси" ва б. Куй тузилиши ва ривожи, усуллар, шакли Шашмақом шўъбаларига ўхшаш, аммо Фарғона водийсига хос мусиқий анъаналарида ва сурнай услубларида ижро қилинади.\nСурнай чолғу ва сурнай мақом чолғу йўлларини тарғиб этишда Тошкент, Хоразм ва Фарғона водийси созанда-сурнайчиларининг хизматлари катта аҳамият касб этган. Йирик намояндалари орасида Рустам мехтар, Ашурали мехтар, Хамроқул буламан, Ахмаджон Умурзоқов, Худойберган Қурбон ўғли, Абдукаюм ота Азимов, Қодирбой Бобожонов, Йўлдош Тожиев, Ашурали Юсупов, Ахмаджон Хожибоев, Матрасул Матёқубов ва б.\nСурнай ижрочилиги олий ва ўрта махсус мусиқа ўқув муассасалари ўқув жараёнига киритилган (талаба сурнай билан бир вақтида кўшнай ва буламан ижрочилигини ҳам ўзлаштиради), шу туфайли дастурлар ва ўқув қўлланмалар амалиётда жорий қилинган. Республика миқёсида мунтазам равишда сурнай ижрочилиги бўйича танловлар ўтказилмоқда.


Қувадан жўнатилган сурат.\nФарғона вилояти Қува туманидаги Тожик қишлоғида пахта тераётган Тошкент Тиббиёт Академиясининг Фарғона филиали талабалари далага бориш учун икки саотлаб пиёда юришга мажбур бўлаётганликларидан шикоят қилишди. Аммо мутасаддилар талабалар арзини инкор қилишга уриниб, ҳашарчиларни ташиш учун Дамас машиналари ажратилганини таъкидлашди.\nТошкент Тиббиёт Академиясининг Фарғона филиали талабалари Қува тумани Сойгузар қишлоғи ҳудудидаги Саноат коллежи биносига жойлаштирилган бўлиб, улар қўшни қишлоқдаги фермер даласига бориш учун узоқ йўлни пиёда босиб ўтишга мажбур бўлаётганликларидан шикоят қилишди:\n“Талабалар пахта далаларига икки соат пиёда юриб бориб, кейин куни билан ишлаб, яна шунча йўлни пиёда босиб келишаяпти. Битта бизнинг олийгоҳ эмас, барча олийгоҳлар студентлари километр-километрларни пиёда босиб ўтишяпти”, дейилади фарғоналик талабалар номидан Озодликка келган Telegram-мактубда.\nТалабалар ётоқхонадан далага боргунча бўлган вақтда Telegram орқали йўлда олинган суратларни жўнатиб туришди.\nОзодлик ушбу талабалар пахта тераётган ҳудудда яшайдиган қуваликлардан бири билан суҳбатлашди. Унга кўра, бўлажак шифокорлар Қува туманидаги 67-пахта отрядига қарашли бўлиб, улар “Нулуфар, Бибисора, Шаббона” фермер хўжалиги далаларида пахта теришаяпти.\nҚувалик суҳбатдош талабалар ётоқхонасидан ушбу фермер хўжалигигача бўлган ҳудудни тасвирлаб беришга уринди:\n“Тожик қишлоғидан Сойгузар қишлоғига кирганингиздан кейин 700-800 метрдан кейин ўнг томонда Саноат коллежи жойлашган. Шу ерда Тиббиёт Академияси студентлари ётоқхонаси. Яъни студентлар ётоқхонаси қўшни қишлоқда жойлашган бўлиб, улар бизни Тожик қишлоғига ўтиб пахта теришади. Улар пахта тераётган “Нулуфар, Бибисора, Шаббона” фермер хўжалиги ётоқхонадан 4 километрча узоқда жойлашган. Бечораларни бир неча марта кечқурин пахтадан қайтиб кетаётганида кўрдим. Ўзи куни билан чарчаб пахта териб, яна шунча йўлни пиёда босиб кетишаяпти. Мен ўзим велосипедда қатнайман далага. Шунда ҳам чарчайман”, деди қувалик суҳбатдош.\nБўлажак шифокорларнинг 90 нафари “Нулуфар, Бибисора, Шаббона” фермер хўжалиги далаларида пахта тераяпти. Саноат коллежига эса жами 300дан зиёд талаба жойлаштирилган.\nТожик қишлоғи далаларида бўлажак шифокорлардан ташқари Тошкент Ахборот технологиялари университети Фарғона филиали талабалари ҳам пахта тераяпти.\nОзодлик ўрганишича, ушбу олийгоҳнинг 200га яқин талабаси Тожик қишлоғидаги 22-мактаб биносига жойлаштирилган. Олийгоҳ талабалари Тожик қишлоғининг энг чеккада жойлашган “Рустамбек” фермер хўжалиги ҳудудида пахта теришаяпти.\nЮқорида суҳбатлашганимиз қуваликнинг ҳисоб-китобига кўра, 22-мактабдан “Рустамбек” фермер хўжалиги ҳудудигача бўлган масофа ҳам 4 километрдан зиёдни ташкил этади ва ушбу олийгоҳ талабалари ҳам бу масофани пиёда босиб ўтаяптилар.\nҚува тумани мутасаддиларидан бири ҳашарчи-талабаларни далага қатнаши билан боғлиқ муаммо борлигини инкор қилиб, бу муаммо ҳал бўлганини таъкидлади.\nМутасаддига кўра, ҳашарчи-талабаларни ташиш учун маҳаллий Дамас ҳайдовчилари жалб қилинган ва улар ҳаражати фермер хўжаликлари зиммасига юклатилган.\nТошкент Тиббиёт Академиясининг Фарғона филиали домлаларидан бири талабаларни далага ташишдаги бошқа бир муаммога эътибор қаратилишини сўради:\n“Тўғри шунақа муаммомиз бор. Лекин кейинги бир-неча кундан бери ҳокимлик аралашувида Дамас ажратишга ҳаракат қилишаяпти. Лекин битта Дамасга 12-15та талабани олишади. Бунинг хавфсизлик жиҳатидан хавотирдамиз”, деди Тиббиёт Академияси ўқитувчиси.\nЖорий йил пахта манзараси ёритилаётган PaxtaGram саҳифасига талабалар номидан шу каби ҳолатлар ҳақида қатор мурожаатлар бўлаяпти.\nАзиз ҳашарчи-талабалар, сиз пахта тераётган жойлардаги вазият қандай? Бу ҳақда Озодликка Telegram ва WhatsAppга +420 727 971 539 рақами орқали йўлланг.